Niydowno trefiyło 11 listopada, dziyń w kerym przeciyntnego ôbywatela Polski (kery gynał niy citnōł na zagraniczno rajza) zaciepuje sie historiami ô polskich bohatyrach-ciyrpiyntnikach, pierōńskich zaborcach, chacharskich ôkupantach i wielkich powstańczych klynskach. Polski patetyczne fandzolyni sztyjc na topie. Ślōnzok słōcho tego przeważnie z dystansu i do telkich patriotycznych utropiyń mu daleko. Ale coby niy było, że my to jakoś lepszo zorta człowieka, trza ofyn pedzieć, że i Ślōnzok rod se nikedy pomarudzi. A dyć ni ma lepszego tymatu do marudzynio i utropiyń jak historie jak to nos Warszawa wyciu… „wychacharzyła”.
Tōż i jo sie dociepna… Chca dzisio spōmnieć, że Górnik Zobrze już roz stanōł z Legiōm do haji ô 15. Majstra Polski i bez praje pōł godziny gry mioł go już na talyrzu! W ôśmiu jednak biyda wygrywać szpile… 15 czyrwca 1994 r. Górnik w kōńcu yno zrymisowoł z Legiōm 1:1 co dało majstra Warszawiokōm. Syndzia wyciepnōł tego dnia ze szpilplacu aż trzech Grubiorzy i skōńczōł szpil przed czasym. We złotych latach korupcji w polskim fusbalu ni mōgło w telkij sytuacji braknōnć kōmyntorzy, że szpil bōł sprzedany. To, że syndzia Redziński po tym szpilu skōńczōł kariera i wyjechoł za granica yno rozhajcowało famy. Klachało sie ô szwajcarskim kōncie arbitra i wybudowanej [za wycyganiōne na tym szpilu piniōndze] chałpie. Ci co szpil pamiyntajōm do dzisio godajōm ô ôszustwie abo (ôcyna bardzij popularno w Wa-wie) ô ôstrej grze Grubiorzy. Po moimu syndzia mōg być tyż tak rychtyg yno darymny+wylynkany, co potwierdzołby jego ôstatni gwizdek po tym jak kibice Legii wylecieli na murawa.
Wracōmy do 2017. Sam tyż idzie se pobuczeć. Górnik latoś z syndziami tyż miywo pod kympka. Niedzielny szpil z Legiōm synki z Zobrzo przegrali 1:0, chocioż 1:0 już wygrywali… Tym razym to skuli systymu VAR. XXI w. – ni ma co lamyntować. Trza dziwać sie do przodku. Latoś po dwōch szpilach Górnik vs Legia 1:1, a w perspektywie sztyjc rewanż na wiosna.
szl_Latn szl_Latn szl_Latn